Natječaj Virtualnog muzeja Dotrščina 2021.

Virtualni muzej Dotrščina i Vijeće srpske nacionalne manjine Grada Zagreba raspisuju javni natječaj za privremenu memorijalnu umjetničku intervenciju u čast žrtava fašizma na prostoru spomen-parka Dotrščina u Zagrebu. Natječaj je otvoren do 3. svibnja 2021.

Spomen-park Dotrščina mjesto je najvećeg masovnog zločina u povijesti Zagreba i jedno od najvećih stratišta Drugog svjetskog rata u Hrvatskoj.

Tijekom Drugog svjetskog rata, na lokaciji današnjeg spomen-parka od strane ustaškog režima ubijeno je na tisuće građana, ponajviše iz Zagreba i okolice, ali i drugih.

Od 2012. na prostoru parka izvode se privremene memorijalne umjetničke intervencije u čast žrtava fašizma, u sklopu aktivnosti Virtualnog muzeja Dotrščina. Do sada su realizirani radovi Saše Šimprage, Davora Sanvincentija, Slavena Tolja, Danijela Kovača, Zorana Pavelića, Gilda Bavčevića, Sandre Sterle i Tonke Maleković.

Cilj ovog natječaja je posredstvom suvremene umjetnosti, kroz prakse suvremenih načina bilježenja sjećanja u javnom prostoru, profilirati spomen-park Dotrščinu kao živo mjesto sjećanja na žrtve fašizma i podsjetnik na univerzalne vrijednosti antifašizma, ljudskih prava i slobode. Uz opći fokus na žrtve fašizma, ovogodišnji natječaj za podtemu stavlja dotrščinsku šumu i činjenicu da je posječena u vrijeme masovnog zločina. Sadašnja, samonikla, šuma stara je koliko i zločin. Umjetnici i umjetnice pozvani su promišljati odnos prirode i njene obnove u kontekstu masovnog zločina i prevladavanja zla koje ga je uvjetovalo.

Uvjeti natječaja:

– na natječaju mogu sudjelovati svi zainteresirani;

– ista osoba ili tim na natječaj mogu poslati jedan prijedlog;

– traže se isključivo originalni radovi tj. isključeni su već ranije izvođeni radovi ili njihove varijacije, a sudjelovanjem na natječu sudionici/ce potvrđuju da su prijedlozi nastali za potrebe ovoga natječaja;

– u obzir dolaze intervencije ili instalacije u prostoru, performansi i sve druge umjetničke i slične forme koje su izvedive u okviru ponuđenog proračuna i mogućnosti;

– rad treba biti tehnički izvediv i u okviru proračuna od maksimalno 5000 kuna bruto (!);

– rad treba poštovati činjenicu da se radi o mjestu masovnog stradanja;

– rad treba uvažiti specifične uvjete parka (npr. nema struje) i biti bez štetnih posljedica po park koji ima i status kulturog dobra;

– rad treba biti privremenog karaktera;

– produkcija rada odgovornost je autora/ice i u tome smislu organizator nudi tek djelomičnu kustosku podršku;

– sudjelovanjem na natječaju autor/ica pristaje da se odabrano rješenje izvede u okviru projekta i medijski prezentira.

Rad treba biti realiziran i prezentiran javnosti na lokaciji parka, u subotu, 18. rujna 2021., tradicionalno povodom Svjetskog dana mira.

Prijedlog treba sadržavati obrazloženje, ne duže od jedne kartice teksta, eventualne vizualizacije (do 3 kom.), okvirni prijedlog proračuna i okvirni popis potrebnih rekvizita, te ime i prezime i kontakt (mail i telefon) osobe koja prijedlog prijavljuje. Životopis i dodatne priloge nije potrebno prilagati.

Natječaj je otvoren do 3. svibnja 2021. (ponedjeljak u ponoć).

Organizator nije u mogućnosti snositi troškove puta i boravka u Zagrebu za autore/ice van Zagreba, ali je otvorena mogućnost da se taj segment pokrije iz produkcijskog proračuna.

Prijedlozi koji ne zadovoljavaju uvjete natječaja, npr. izlaze iz okvira navedenog proračuna i pristignu nakon isteka roka, neće se razmatrati.

Umjetnike se potiče da prije definiranja prijedloga posjete Dotrščinu i pročitaju neke od materijala, odnosno informiraju se o ranije izvođenim radovima.

Tijekom trajanja natječaja, u nedjelju, 11. travnja 2021. s pocetkom u 16 sati na glavnom ulazu u park održat će se tura po parku za zainteresirane sudionike natječaja. Za turu se potrebno unaprijed najaviti na mail u tjednu koji prethodi turi.

Više informacija o Dotrščini može se pronaći u materijalima na stranici *dotrscina.hr*

Prijedlozi se šalju (po mogućnosti u pdf formatu) na: vmdotrscina@gmail.com s naznakom “Dotrščina 2021.”

Odluku o radu koji će se izvesti donijet će žiri u sastavu: Tonka Maleković, umjetnica, pobjednica javnog natječaja za privremenu umjetničku intervenciju Virtualnog muzeja Dotrščina 2020. godine; Darko Šimičić, voditelj Instituta Tomislav Gotovac u Zagrebu i Saša Šimpraga, osnivač i voditelj Virtualnog muzeja Dotrščina.

Po izvedbi rada, autoru/ici odabranog prijedloga bit će isplaćen honorar za umjetnički rad u iznosu od 5000 kuna bruto.

Odabrani rad za izvedbu bit će proglašen najkasnije u roku mjesec dana po isteku natječajnog roka. Svi sudionici/e natječaja bit će individualno obaviješteni o ishodu natječaja.

Ovogodišnja memorijalna intervencija u spomen-parku Dotrščina izvodi se četvrti put u partnerstvu s Vijećem srpske nacionalne manjine Grada Zagreba.

Virtualni muzej Dotrščina autorski je projekt Saše Šimprage.

Upiti: vmdotrscina@gmail.com